**Drugi ciklus Zagrebačkih kvartova kulture počinje 9. svibnja koncertom PIPSCHIPS&VIDEOCLIPSA u Zapruđu**

**Drugi ciklus održava se u Zapruđu i Središću, Vrbanima, Novom Jelkovcu, Laništu, Gajnicama**

Zagreb, 7. svibnja – **Drugi ciklus Zagrebačkih kvartova kulture počinje 9. svibnja u Zapruđu velikim besplatnim koncertom kultnog benda PIPSCHIPS&VIDEOCLIPS. Tijekom vikenda, od 9. do 11. svibnja, u Zapruđu i Središću održat će se bogat raznovrsan program na otvorenom.**

PIPSCHIPS&VIDEOCLIPS jedan je od najvažnijih zagrebačkih rock bendova u povijesti, a predvođen je **Dubravkom Ivanišem Ripperom**. Postoje preko trideset godina, a u svojoj dugogodišnjoj karijeri objavili su deset studijskih albuma – od *Shimpoo Pimpoo*, preko *Dernjave*, *Freda Astairea*, *Boga*, *Drveća i rijeka*, *Pjesma za gladijatore*, *Walta* pa sve do recentne *Vesne* koja osvaja publiku.

Program u Zapruđu počinje u petak, 9. svibnja uz **Zagrebački orkestar ZET-a** koji će promarširati kroz Park Vjekoslava Majera i uvesti publiku u sva ostala događanja; uslijedit će cirkuska predstava ***U svom filmu*** u izvedbi **Cirkorame**, koja uključuje elemente žongliranja, plesa, manipulacije objektima i vatrenih rekvizita. Petak završava već najavljenim koncertom benda koji se vraća u kvart svoje mladosti - **PIPSCHIPS&VIDEOCLIPSA**.

Subotnje prijepodne donosi program ***Umjetnost u našem kvartu*** koji za cilj ima aktivno uključivanje stanovnika u umjetničko obogaćivanje kvarta. Poslijepodnevni program namijenjen je za mlađu publiku – plesna predstava ***Tri skockana praščića*** klincima će otkriti nove kazališne dimenzije, istodobno zagovarajući vrijednosti iz spomenute priče – marljivost, prijateljstvo, kao i važnost svakog pojedinca. Za kraj dana očekuje vas glazbeno-vizualni koncert **Damira Martinovića Mrleta i Ivanke Mazurkijević – *Kišni Razdraganci 2*** – nezaboravan tulum uz ciku, ples i nesvakidašnje druženje!

Nedjeljni program počinje uz ***Povrtni složenac*** – riječ je o dječjoj predstavi čiji su glavni likovi – Patlidžanko i Krumpirko – nezadovoljni svojim izvanjskim kvalitetama kao povrćanci. Uslijedit će ***Bajke Ivane Brlić Mažuranić,*** program u kojem će djeci biti ispričana bajka *Regoč* – jedan od najzabavnijih bisera iz škrinje *Priča iz davnine*. ***Čarolija šešira*** još je jedna predstava suvremenog cirkusa kolektiva **Cirkorame** koja će zabaviti one najmlađe, dok je večernji program namijenjen svim generacijama.

Koncert će održatiženski vokalni etno ansambl **Čipkice** koji više od petnaest godina veseli publiku svojom energijom i šarolikim repertoarom, dok večer završava uz izbor **najnagrađivanijih domaćih kratkometražnih filmova** nastalih u posljednjih desetak godina: od laureata najprestižnijih svjetskih filmskih festivala u Cannesu, Veneciji i Berlinu, lanjskog pobjednika Animafesta do prvog hrvatskog filma od osamostaljenja nominiranog za Oscara.

Program u petak održat će se u Parku Vjekoslava Majera, u subotu u Parku Meštrovićev trg, dok će nedjeljni program biti održan u Perivoju Središće.

**Drugi ciklus Zagrebačkih kvartova kulture održat će se tijekom naredna tri mjeseca u Zapruđu i Središću, Vrbanima, Novom Jelkovcu, Laništu, Gajnicama i to uz više od 50 različitih događanja i sudjelovanje brojnih umjetnika raznovrsnih formi. Dešava se to neposredno nakon završetka prvog ciklusa koji je u protekla dva mjeseca kulturom obogatio Knežiju, Sesvetski Kraljevec, Markuševec, Brezovicu i Prečko i u kojem je dosad ove godine uživalo više od pet tisuća posjetitelja.**

**Zagrebački kvartovi kulture u 2025. sveukupno uključuju program u 14 kvartova tijekom 13 vikenda uz više od 100 događanja u kojima će sudjelovati preko 300 umjetnika.**

**Ulaz na sve programe je slobodan.**

Zagrebački kvartovi kulture projekt je u organizaciji Centra za kulturno-društveni razvoj Novi prostori kulture, a održava se uz podršku Grada Zagreba. Sve informacije dostupne su na www.kvartovikulture.hr.